Predstavenia Mestského divadla Žilina vlani videlo viac ako 16-tisíc návštevníkov
V roku 2024 Mestské divadlo Žilina rozvinulo svoje umelecko-dramaturgické smerovanie uvedením štyroch nových inscenácií. Na domácom javisku odohralo 162 predstavení pre viac než 16-tisíc divákov, pričom jeho inscenácie sa predstavili aj na významných festivaloch a podujatiach na Slovensku i v zahraničí. Divadlo pokračuje v podpore mladých tvorcov, sprístupňuje divadelné umenie znevýhodneným skupinám divákov a rozšírilo svoj priestor o Čitáreň súčasnej literatúry s vyše 400 knihami a pravidelnými stretnutiami s autormi a osobnosťami kultúrneho života.
Do svojho repertoáru divadlo zaradilo štyri nové tituly: autorské projekty Manifest a Toto je stred Európy, moja drahá!, komédiu Status quo a detektívku Tretia verzia pravdy. „Mimoriadny úspech zaznamenala inscenácia Lilith autora Miklósa Forgácsa, ktorá získala ocenenie Dosky 2024 v kategórii Mimoriadny počin v činohernom divadle. Okrem vystupovania na domácich divadelných doskách sme yýrazne rozšírili aj zájazdovú činnosť. V spolupráci s priestorom súčasnej kultúry A4 v Bratislave a Slovenským komorným divadlom v Martine hosťovalo Mestské divadlo Žilina so svojimi inscenáciami na viacerých významných podujatiach – vrátane festivalov Nová dráma/New Drama, Dotyky a spojenia, Kremnické gagy či Divadelný festival Kutná Hora. V novembri zavítalo aj do Divadla Jonáša Záborského v Prešove,“ zhodnotil riaditeľ divadla Michal Vidan.
Okrem inscenačnej tvorby sa divadlo zameralo aj na zlepšovanie prístupnosti predstavení. Inscenácia Status quo bola uvedená s titulkami pre nepočujúcich v spolupráci s Asociáciou nepočujúcich Slovenska a KC ANEPS Žilina. Počas roka 2024 pokračovali dopoludňajšie predstavenia pre študentov, doplnené dramaturgickými úvodmi a diskusiami o aktuálnych spoločenských témach. Divadlo odohralo 10 dopoludňajších predstavení, ktoré navštívilo spolu viac než 2 200 študentov.
Mestské divadlo Žilina naďalej rozvíja aj činnosť Čitárne súčasnej literatúry, ktorá sa stala významným miestom pre milovníkov literatúry a kultúry. Čitáreň ponúka priestor na pravidelné mesačné stretnutia s autormi, vydavateľmi, prekladateľmi a ďalšími osobnosťami z oblasti literatúry, architektúry a kultúry.
V priebehu roka 2024 divadlo uviedlo 162 predstavení pre 16 148 divákov. Hosťujúce súbory zaznamenali účasť ďalších 7 828 návštevníkov. Bohatú činnosť mali aj spriaznené umelecké telesá: Folklórny súbor Rozsutec sa predstavil na 20 podujatiach s celkovou návštevnosťou 24 464 divákov a Dychová hudba Fatranka odohrala 12 podujatí pre 1 430 divákov. Kultúrny priestor Rosenfeldov palác hostil 514 podujatí s celkovou účasťou 17 392 návštevníkov.
Vďaka podpore mesta Žilina divadlo v roku 2024 úspešne dokončilo výmenu nosnej kovovej konštrukcie hľadiska a modernizáciu audiotechniky vo Veľkej sále, čím sa zabezpečila bezpečnosť a vyšší komfort pre divákov aj herecký súbor. V lete tohto roka sa tiež podarilo obnoviť schodisko pri vstupe do divadla, ktoré bolo v havarijnom stave.
Do nadchádzajúcej 34. divadelnej sezóny vstupuje divadlo s cieľom pokračovať v rozvíjaní kvalitnej a originálnej umeleckej tvorby s dôrazom na spoločenský presah. Divadlo plánuje ponúknuť divákom rozmanitý repertoár od ekologickej reflexie cez autobiografické projekty až po dramatické a vizuálne performancie. V rámci sezóny sú v pláne štyri premiéry: ekologická hra Vizičlovek (Vodný ember), autobiografický projekt The Island of Misfit Toys, rodinná dráma Škorpión a vizuálna performancia Všetko je B, ktoré rozširujú umelecký horizont divadla a prinášajú nový pohľad na aktuálne spoločenské témy, intímne príbehy aj rodinné konflikty. Súčasťou sezóny bude aj formát Prológ., ktorý divákom umožňuje nahliadnuť do zákulisia tvorby inscenácií a lepšie porozumieť témam aktuálneho repertoáru.